Shiga
Hpakan de lung ai Myen asuya hpyen n-gun 200 jan, Nam Ya kaw du
- Post 05 October 2012
- Last Updated on 05 October 2012
- By KNG
- Hits: 648
Hpakan de hpyen n-gun wa jat na lung wa ai Myen asuya hpyen n-gun 200 jan gaw Mugawng-Hpakan lapran Nam Ya mare kaw du nga sai lam, chye lu ai.
Hpakan lungseng maw ginra hta majan gan zim nga ai aten, ya na zawn Myen hpyen hpung gaw Myitkyina-Hpakan lam hku nna Hpakan kaw nna deng 10 daram sha tsan ai Nam Ya de htu shang wa ai re lam rai nga ai.
Ya ten hta Hpakan ginra mayan kaw, majan gan zim nga ai raitim, Myen asuya hpyendap kawn hpyen n-gun matut manoi jat bang nga ai majaw, majan n sim n sa byin wa na masa nga ai lam, ginra buga salang langai KNG Jinghpaw Shiga Dap de tsun ai.
“Myen asuya hpyendap ni Myitkyina-Hpakan lam, Tamahkan-Hpakan lam lahkawng hku lung wa ai. Hpakan ginra hpe tsepkawp jum tek lu na matu, shan hte ra ai hku lungseng htu shaw sha lu na matu shakut nga ai,” nga shi tsun ai.
Myen asuya hpyendap ni gaw, Hpakan ginra na KIA dapdung 6 hpe htim gasat na matu jin jin rai nga sai hte, ya ten hta asuya hpyendap ni gaw, dapdung 10 jan, hpyen n-gun 600 jan hte Myitkyina-Hpakan lam, Hpakan-Tamahkan lam hku nna matut manoi n-gun jat ai lam ni galaw nga ai majaw, kade n na ai ten hta majan laja lana byin wa mai ai lam, KIA dapdung 6 a Dap Up Lat Du Up Jum Nhkum Zau Doi tsun ai.
Myen asuya hpyendap ni gaw KIA dapdung 6 nga ai, lungseng kaja pru ai shara ni rai nga ai, Seng Ja Bum hte Lamawng Kawng ni hpe mung gasat zing la na matu shakut nga ai lam, shi tsun ai.
Ya ten Myen hpyen ni gaw lungseng pru ai, Hpakan, Maw Wan hte Lawng Hkang mayan de mung hpyen n-gun 100 jan jahkrat tawn sai hte, Gwi Hka maga de mung hpyen n-gun 100 jan sa tawn da ai lam, Dap 6 hpyendu ni hpe lakap let chye lu ai.
Bai nna, shawng e majan byin ai shara Myauk Hpyu (Woi Hpraw) kaw mung, lungseng nhkun ga shingbut kaw dap jung nna, kaduk ni htu da ai hte, gasat na matu jin jin rai nga sai lam, myi-chyaw sakse ni tsun ai.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn